Janni Nielsen havde lagt en buket gule tulipaner på Svanevej ved Nørrebro Station i København, hvor den formodede terrorist, Omar Abdel Hamid El-Hussein, blev skudt og dræbt.

Der lå i alt 50 buketter, men mandag eftermiddag er de blevet fjernet af unge hætteklædte mænd. Ifølge TV2.dk hævdede de unge, at de var "brødre" til den dræbte, og at de fjernede angiveligt blomsterne, fordi det ikke er muslims skik at lægge blomster for de døde.

Men for Janni Nielsen handler det at lægge blomster ikke om sympati med den døde formodede gerningsmand:

- Jeg har ingen sympati for drab, drabsforsøg eller noget af det, som Omar har foretaget sig. Jeg har bare en forståelse for, at vi som samfund har et medansvar, siger Janni Nielsen.

Blandet modtagelse

30-årige Janni Nielsen arbejder i flere frivillige organisationer og har blandt andet arbejdet med udsatte unge.

Søndag lavede hun en opdatering på Facebook, hvor hun skrev: "Er det markeret på Nørrebro Station, hvor Omar blev skudt? Jeg vil gerne lægge en blomst der også."

Og den udmelding har fået en blandet modtagelse.

Flere bakker Janni Nielsen op, men en person har kommenteret, at blomsterne symboliserer respekt for den dræbte, og at det ikke er på sin plads i denne situation.